b'\n_START_ARTICLE_\nDracunculus medinensis\n_START_SECTION_\nZgodovina in epidemiologija\n_START_PARAGRAPH_\nDrakantiozo so poznali \xc5\xbee egiptovski duhovniki ter gr\xc5\xa1ki in rimski zdravniki. Znanstveno ime zajedavca se dobesedno prevede kot mali zmaj iz Medine, saj je bila incidenca oku\xc5\xbeb v omenjenem mestu nekdaj zelo visoka. V 18. stoletju ga je opisal Carl Linnaeus pri oku\xc5\xbeenih trgovcih, ki so potovali vzdol\xc5\xbe Gvinejskega zaliva v Zahodni Afriki, zaradi \xc4\x8desar ga je poimenoval Gvinejska glista. Program izkorenjenja bolezni Centra za nadzor in prepre\xc4\x8devanje bolezni (CDC), ki ga podpira tudi Carterjev center, je naredil veliki napredek v boju proti zajedavcu: od okoli 3,4 milijonov primerov po svetu leta 1985 je \xc5\xa1tevilo obolelih padlo na okoli 5.000 leta 2008._NEWLINE_Tradicionalni na\xc4\x8din zdravljenja oku\xc5\xbebe vklju\xc4\x8duje odstranjevanje gliste s previdnim navijanjem na palico. Tehnika je bila uspe\xc5\xa1na skozi stoletja, zaradi \xc4\x8desar je po vsej verjetnosti upodobljena na simbolu moderne zahodne medicine, tj. na Eskulapovi palici._NEWLINE_Zajedavec je bil v 80-ih letih 20. stoletja raz\xc5\xa1irjen v Afriki (predvsem osrednja in ekvatorialna Afrika ter dolina Nila) in v Aziji (Arabija, Srednja Azija in Indija), danes je prisoten samo v \xc5\xa1tirih dr\xc5\xbeavah Afrike, tj. v \xc4\x8cadu, Etiopiji, Maliju ter Ju\xc5\xbenem Sudanu.\n_START_SECTION_\nTelesne zna\xc4\x8dilnosti in razvojni krog\n_START_PARAGRAPH_\nSamica je dolga od 25-40 cm, lahko pa dose\xc5\xbee dol\xc5\xbeino tudi do 1 m. Samci so po drugi strani dokaj manj\xc5\xa1i in merijo okoli 3 cm._NEWLINE_Li\xc4\x8dinke, ki plavajo v vodi, potrebujejo za svoj razvoj vmesnega gostitelja, tj. cepono\xc5\xbene rakce iz rodu Cyclops. V telesni votlini rakca se li\xc4\x8dinka razvije v ku\xc5\xbeno obliko. \xc4\x8clovek se tako oku\xc5\xbei preko pitja vode, ki vsebuje z zajedavcem oku\xc5\xbeene rakce. Zajedavec ima poleg \xc4\x8dloveka \xc5\xa1e druge kon\xc4\x8dne gostitelje, kot so psi, volki, lisice, ma\xc4\x8dke, dihurji, rakuni idr. V prebavilih za\xc4\x8dnejo li\xc4\x8dinke odra\xc5\xa1\xc4\x8dati in se \xc5\xa1iriti v vezivo med organe, kjer ne povzro\xc4\x8dajo ve\xc4\x8dje \xc5\xa1kode. Po oploditvi samice samci poginejo, medtem ko samice migrirajo skozi podko\xc5\xbeno tkivo proti povr\xc5\xa1ini ko\xc5\xbee. Samica odlaga li\xc4\x8dinke samo v zunanje okolje, zato mora priti pod ko\xc5\xbeo takega dela telesa, za katerega je verjetno, da bo pri\xc5\xa1el v stik z vodo (najpogosteje stopalo in gle\xc5\xbeenj). Ko se glava zajedavca pribli\xc5\xbea ko\xc5\xbei, se pojavi srbenje in peko\xc4\x8da bole\xc4\x8dina. Nastane nekaj centimetrov veliki mehur\xc4\x8dek, ki po\xc4\x8di ob stiku z vodo, iz njega pa se sprosti mnogo li\xc4\x8dink. Med spro\xc5\xa1\xc4\x8danjem li\xc4\x8dink samica pogine._NEWLINE_Pomembno je poudariti, da samica le\xc5\xbee li\xc4\x8dinke in ne jaj\xc4\x8deca, kar imenujemo larviparnost. To zajedavcu pove\xc4\x8da mo\xc5\xbenost za pre\xc5\xbeivetje.\n_START_SECTION_\nDiagnoza, zdravljenje in preventiva\n_START_PARAGRAPH_\nDiagnoza oku\xc5\xbebe temelji na razpoznavi zajedavca pod ko\xc5\xbeo in zna\xc4\x8dilnih mehur\xc4\x8dkov na ko\xc5\xbei ter mikroskopski razpoznavi li\xc4\x8dink._NEWLINE_Drakantiozo se zdravi z niridazolom, mebendazolom ali tiabendazolom, pa tudi z antibiotiki, da se prepre\xc4\x8di sekundarne bakterijske oku\xc5\xbebe. Najuspe\xc5\xa1neje se jo zdravi tako, da se zajedavca narahlo izvle\xc4\x8de ven iz ko\xc5\xbee, kar lahko traja ve\xc4\x8d dni._NEWLINE_Oku\xc5\xbebo prepre\xc4\x8dujemo s prekuhavanjem vode, uspe\xc5\xa1na metoda pa je tudi uni\xc4\x8devanje rakcev z insekticidi.'